Í nátt byrjaði vápnahvíldin í Kolumbia millum størsta uppreistrarbólkin á vinstraveinginum, FARC, og stjórnina. Harvið endar ein tann longsti uppreistrarbardagin í nýggjari tíð Friðaravtalan varð sett í verk frá á midnátt, klokkan 5 í morgun okkara tíð, eftir at friðartingingar hava verið í fýra ár í Kuba millum umboð fyri FARC og kolumbisku stjórnina. Partarnir hava barst í 52 ár, og endaliga avtalan verður undirskrivað um ein mánað, men partarnir hava sýnt vælvild við at framskunda eina vápnahvíld. Kolumbiska fólkið skal taka støðu til avtaluna á fólkaatkvøðu. Tað var leiðarin hjá FARC, Rodrico Londono–eisini kendur sum Timoleon Jimenez ella Timochenko–sum gav boðini at steðga við at skjóta. -Ongantíð aftur skulu foreldur grava teirra synir ella døtur, sum eru dripin í krígnum, segði hann. Kolumbiski forsetin, Juan Manuel Santos, undirskrivaði avtalu herfyri, sum skal steðga hernaðarligum atsókum móti FARC-deildum, eisini frá í nátt. -Ein av teimum mest pínufullu kapitlunum hjá okkara landi endar nú, sigur hann og kallar vápnahvíldina eitt søguligt stig. Eini 260.000 fólk eru dripin í krígnum. Fleiri enn fimm milliónir eru rikin heimanífrá ella burturbeind. Fleiri enn sjey milliónir fólk eru skrásett at hava fingið harðliga viðferð. 1964: FARC verður stovnað sum ein vápnað undirdeild hjá kommunistaflokkinum 2002: FARC er í hæddini við 20.000 hermonnum, ið hava tamarhaldið á triðinginum av landinum 2008: Ringasta árið hjá FARC, sum tapir fleiri stríð 2012: Friðartingingar byrja í Havana 2016: Friðaravtala undirskrivað